Borgardómur í Moskvu úrskurðaði miðvikudaginn 9. nóvember 2019 að leysa bæri upp baráttusamtök fyrir réttindum frumbyggja á norðurslóðum um 20 árum eftir að þau voru stofnuð . Um er að ræða lið í aðför rússneskra stjórnvalda að frjálsum félagasamtölum . Árið 2015 settu rússnesk yfirvöld á svartan lista samtök sem störfuðu undir enska heitinu Center for Support of Indigenous Peoples of the North / Russian Indigenous Training Center ( CSIPN / RITC ) . Eins og nafnið gefur til kynna unnu samtökin að því að styrkja og efla réttarstöðu frumbyggja í Norður-Rússlandi . Samtökin voru talin falla undir lög um „ erlendra útsendara “ . Þau voru stofnuð árið 2001 til að veita íbúum í Norður-Rússlandi , Síberíu og Austurlöndum fjær víðtæka aðstoð . Samtökin höfnuðu ásökunum um að þau fengju erlendan fjárstuðning og í fyrra voru þau tekin af svarta listanum . Borgardómur í Moskvu setti þau hins vegar í varanlegt bann með úrskurði sínum 9. nóvember 2019 og batt enda á allt starf þeirra . Uppræting CSIPN / RITC „ verður ekki stöðvuð frekar en dauðarefsing “ sagði Grigoríj Vajpan , lögfræðingur samtakanna , við viðskiptadagblaðið Kommersant fimmtudaginn 10. nóvember . Í blaðinu sagði að dómsmálaráðuneyti Rússlands hefði farið þess á leit við dómstólinn að banna starfsemi samtakanna enda hefðu þau „ hvað eftir annað “ brotið gegn lögunum um frjáls félagasamtök . Í Kommersant var haft eftir Rodion Suljandziga , forstöðumanni CSIPN / RITC , að þar sem norðurslóðir og náttúruauðlindir þar skiptu rússnesk fyrirtæki miklu og jafnframt fjárhag ríkisins vildu stjórnendur fyrirtækjanna og ríkisvaldið tryggja að frumbyggjar gætu ekki lagt stein í götu framkvæmda á svæðinu . Samtökin hefðu gætt hagsmuna þessa fólks í mörg ár og þau gætu leitað réttar frumbyggjanna á æðri dómstigum í Rússlandi og á alþjóðavettvangi . Koma ætti í veg fyrir slíka málsvörn með því að banna starfsemi samtakanna fyrir fullt og allt . Á norsku vefsíðunni Barents Observer birtist miðvikudaginn 27. nóvember viðtal við Dmitríj Berezhkov sem býr nú í Noregi en er fyrrverandi varaforseti RAIPON , Russian Association of Indigenous Peoples of the North , Siberia and the Far East , – rússneskra samtaka frumbyggja í norðri , Síberíu og Austurlöndum fjær . Hann segir að með því að banna CSIPN / RITC , samtök sem barist hafi fyrir málstað frumbyggja , staðið vörð um mannréttindi og menningararfleifð og stuðlað að umhverfisvernd framkvæmi rússnesk stjórnvöld stefnu sem miðar að því að fækka gagnrýnisröddum í þeirra garð . Dmitríj Berezhkov segir einnig : „ Ástæðan fyrir því að þetta gerist nú er að Rússar fara næst með formennsku í Norðurskautsráðinu . “ Íslendingar gegna nú formennsku í Norðurskautsráðinu en Rússar taka við af þeim vorið 2021 . „ Öryggisráðgjafar og herfræðingar eru að hreinsa sviðið , “ segir Berezhkov . Hann óttast að stjórnvöld leyfi ekki frekari umræður um mál sem skipta frumbyggjana máli eins og kolavinnslu , olíu - og gasvinnslu á freðmýrum Síberíu eða skógarhögg og trjávinnslu á norðlæga barrskógabeltinu . Rússneska dómsmálaráðuneytið sendi RAIPON viðvörun í nóvember 2012 um að það yrði að hætta starfsemi sinni vegna ólögmætra þátta innan hennar . Skömmu síðar var gerð stjórnarbylting í RAIPON og menn hollir Moskvuvaldinu tóku mál samtakanna í sínar hendur . Dmitríj Berezhkov heldur nú úti gagnagrunni um réttindi frumbyggja í norðurhluta Rússlands . Hann hvetur alþjóðastofnanir til að átta sig á að ekki sé allt sem sýnist þegar rætt sé við þá sem segjast vera talsmenn frumbyggja . „ Í viðræðunum við RAIPON ættu alþjóðastofnanir að átta sig á því að þær eiga í samskiptum við ólögmæta fulltrúa rússneskra frumbyggja , “ segir Berezhkov . Fulltrúar RAIPON sitja jafnan fundi Norðurskautsráðsins . Snemma í nóvember sendi RAIPON frá sér yfirlýsingu sem skilja mátti á þann veg að samtökin mundu styðja CSIPN / RITC í málaferlunum . Jafnframt var þó áréttuð nauðsyn þess að fara að lögum og fyrirmælum dómsmálaráðuneytisins . Hvatt var til þess að frumbyggjar sameinuðust í þágu eigin hagsmuna og ættu uppbyggilegar samræður við yfirvöld sem væri jafnan erfiðara en að hafa hátt á netinu eða í samfélagsmiðlum . Skömmu eftir að dómurinn féll gegn CSIPN / RITC hvatti Evrópusambandið rússnesk yfirvöld til að skapa „ viðunandi skilyrði fyrir ríkisaðstoð við frjáls félagasamtök og til að skapa opið og vinsamlegt vaxtarumhverfi þeirra “ . Barents Observer sneri sér til norska utanríkisráðuneytisins vegna málsins sem sagði að í lýðræðisríki skipti sköpum að menn hefðu málfrelsi og staðinn væri vörður um réttindi minnihlutahópa . Audun Halvorsen aðstoðarutanríkisráðherra sagði mjög dapurlegt að rússnesk yfirvöld hefðu beitt valdi til að binda enda á starf CSIPN / RITC . Hann sagði að í huga Norðmanna væri mikilvægt að styðja og efla samtök almennra borgara , þar á meðal í Rússlandi , í formennskutíð þeirra í Barentsráðinu 2019 til 2021 .